**Luua Metsanduskooli raamatukogu kasutamise eeskiri**

**1. Reguleerimisala**

1.1 Käesoleva eeskirjaga kinnitatakse Luua Metsanduskooli (edaspidi Luua MK) raamatukogu (edaspidi raamatukogu) teeninduse korraldus, lugejate õigused, kohustused ja vastutus.

**2. Raamatukogu teenused**

2.1 Raamatukogu teenindab kooli õpilasi, õpetajaid, haldus- ja teenindavat personali, ning vajadusel kogukonna liikmeid edaspidi kasutaja.

2.2 Raamatukogu põhiteenused on teavikute kojulaenutus, kohalkasutus, arvutikasutus ning teabe- ja teatmeteenindus. Raamatukogu põhiteenused on tasuta.

2.3 Raamatukogus töötab avalik internetipunkt (üks koht).

2.4 Raamatukogul on õigus osutada tasulisi eriteenuseid. Eriteenuste hinnad kinnitab Luua MK direktor oma käskkirjaga.

2.5 Raamatukogu kasutab raamatukoguprogrammi RIKS, programmi veebiteenus RIKSWEB võimaldab lugejal kasutada teatud raamatukoguteenuseid internetis.

**3. Lugejaks registreerimine**

3.1 Raamatukogu lugeja on raamatukogu registreeritud kasutaja. Kasutajaks on võimalik registreerida kohapeal või veebis.

3.2 Lugeja registreeritakse isikut tõendava dokumendi alusel lugejate andmebaasis ja registreerimiskaardil, kuhu kantakse järgmised andmed: nimi, isikukood, elukoht (postiaadress), telefon, elektronposti aadress, lugejarühm.

3.3 Lugeja tutvub raamatukogu kasutamise eeskirjaga ning kinnitab allkirjaga, et tunneb raamatukogu kasutamise eeskirja ning on teadlik eeskirjast tulenevatest õigustest ja kohustustest.

3.4 Lugejate andmebaas on raamatukogusiseseks kasutamiseks. Juurdepääs andmetele on teenuseid osutaval raamatukogu töötajal. Kolmandatele isikutele võimaldatakse juurdepääs andmetele õigusaktides sätestatud juhtudel.

3.5. Lugejate ümberregistreerimine toimub automaatselt igal aastal. Vajadusel lugejate andmed kontrollitakse ja täpsustatakse. Võlglased ei saa raamatukogu teenuseid kasutada enne teavikute tagastamist.

**4. Teavikute laenutamine**

4.1 Raamatukogu laenutab teavikuid nii kohal lugemiseks kui ka koju. Koju ei laenutata teatmeteoseid (entsüklopeediaid, leksikone jms), lõputöid, eriti väärtuslikku kirjandust, õpikute ainueksemplare, ajalehti ega ajakirju.

4.2 Teavikute kasutusaeg on õppekirjandusel poolaasta, ilu- ja teabekirjandusel kolm nädalat. Suure nõudlusega raamatutele võib määrata lühema kasutusaja.

4.3 Lugeja saab võimalusel teavikute tagastamistähtaega pikendada.

**5. Lugeja vastutus**

5.1 Lugeja vastutab varalisel tema nimel laenutatud teavikute ja muude tema kasutusse antud tehniliste vahendite ja inventari eest kuni nende tagastamiseni raamatukoguhoidjale ning on kohustatud hüvitama rikkumise läbi tekitatud kahju.

5.2 Teaviku rikkumise või tagastamata jätmise korral on lugeja kohustatud selle asendama sama või muu raamatuga, mille raamatukoguhoidja on sisult ja hinnalt samaväärseks tunnistanud või tasuma selle hinna kuni kolmekordses ulatuses, kuni 1992. a ilmunud teaviku eest kolmekordse turuhinna, kuid mitte vähem kui 30 eurot. Alla 18-aastase lugeja tekitatud kahju hüvitab lapsevanem.

5.3 Vaidlusalusete küsimuste lahendamisel lähtutakse haldusmenetluse seaduse põhimõtetest.

**6. Raamatukogu sisekord**

6.1 Raamatukogu ei vastuta valveta jäetud esemete eest.

6.2 Raamatukoguhoidjal on õigus paluda kasutajal lahkuda, kui ta oma tegevusega häirib teisi isikuid ja kahjustab raamatukogu vara.

6.3 Raamatukogus asuvate arvutite kasutamist reguleerib Luua MK infosüsteemi kasutamise kord.

**Kinnitatud nõukogu 22.06.2020 otsusega 1.3.**